Michael von Melas

Ël baron Michael Friedrich Benedict von Melas a l'é stàit feldmarëssal e general ëd cavalerìa.
A l'era nassù a Radeln, an Transilvania, ij 12 ëd maj dël 1729 e a l'é mòrt a Elbeteinitz, an Boemia (al di d'ancheuj Týnec nad Labem, ant la Repùblica Ceca) ij 31 ëd maj dël 1806.

La cariera
A l'era un bon comandant, rich d'esperiensa ma ancor gropà a le tradission e le tàtiche dël Set-sent, dont ij Prussian a j'ero stàit magìster. A l'era fasse armarché durant la Guèra dij Set Agn tanme agiutant dël feldmarëssal Daun.

Ël prinsipi dle campagne contra ij fransèis rivolussionari
Con ël gré ëd general ëd brigada a l'avìa combatù ant ël 1793 an sla Sambre contra ij Fransèis; l'ann apress a l'era feldmarëssal an sël front dël bass Ren.
Dël 1797 a l'ha avù, për un pòch, ël comand suprem dle fòrse amperiaj an Italia. Dël 1799 a vagna contra ij fransèis a Cassan e, con Suvorov, a-i bat an sla Trebia e a Neuve. A fòrsa Massena assedià a Génoa a rend-se ij 4 ëd giugn.

La bataja ëd Marengh
Ël cavicc a lo chita des di apress a Marengh: giumai sigur dla vitòria a part dal camp ëd bataja për rintré a sò quartié general a Lissandria, afidand a sò quartié-magìster general Zach ël travaj ëd core da press ai fransèis ch'a scapavo. L'ariv ëd Desaix con trupe frësche e sò atach a brisa la colòna austrìaca, provocand l'artirà e lë scapé general. Ëdcò ël general Zach a l'é pijà përzoné; Melas a l'é forsà a sot-signé l'abandon ëd la pian-a lombarda fin-a al Mincc.

Dapress a Marengh
Bele che fòrt criticà, a l'é tratà bin da l'amperador ch'a j'afida ël comand militar ëd la Boemia. 
A l'é 'dcò ciamà a pressiede ël consèj ëd guèra për giudiché ël general Mack për la capitolassion d'Ulm.

Melas, Michael von